[bookmark: _GoBack]Vendim 
Nr. 511, datë 13.6.2013

PËR KALIMIN E TITULLIT TË PRONËSISË SË SIPËRFAQES PREJ 1000 M², TË NDODHUR NË ZONËN KADASTRALE 2105, ME NR.1281, FSHATI KASHAR, KOMUNA KASHAR, TIRANË, QË DO TË TJETËRSOHET NË FAVOR TË SUBJEKTIT KËRKUES “K & M-OIL” SHPK, PËR LLOGARI TË FONDIT TË KOMPENSIMIT FINANCIAR

Në mbështetje të nenit 100 të Kushtetutës, të neneve 6 e 23 të ligjit nr. 9235, datë 29.7.2004 “Për kthimin dhe kompensimin e pronës”, të ndryshuar, të neneve 3 e 4 të ligjit nr. 7980, datë 27.7.1995 “Për shitblerjen e trojeve”, të ndryshuar, dhe të pikës 4 të vendimit nr. 12, datë 7.1.2009 të Këshillit të Ministrave “Për kushtet dhe procedurën e tjetërsimit të sipërfaqeve të tokës me cilësi të veçanta, për llogari të fondit të kompensimit financiar”, me propozimin e Ministrit të Drejtësisë, Këshilli i Ministrave

VENDOSI:

1. Kalimin e së drejtës së pronësisë të pasurisë së paluajtshme me nr. 1281, në zonën kadastrale 2105, fshati Kashar, komuna Kashar, Tiranë, me indeks harte K-34-38 (232-C), me sipërfaqe 1000 (një mijë) m², të regjistruar në Zyrën Vendore të Regjistrimit të Pasurive të Paluajtshme, Tiranë, në favor të subjektit kërkues “K & M-Oil” sh.p.k.
2. Vlera e sipërfaqes, që tjetërsohet, të përllogaritet sipas vendimit nr. 187, datë 6.3.2013 të Këshillit të Ministrave “Për miratimin e vlerës së pronës për secilin qark të Republikës së Shqipërisë”, duke pasur parasysh edhe vlerën e kaparit, të paguar nga subjekti kërkues.
3. Vlera e sipërfaqes, që tjetërsohet, të paguhet nga subjekti kërkues “K & M-Oil” sh.p.k., para lidhjes së kontratës dhe të derdhet për llogari të fondit të kompensimit financiar, të hapur pranë Agjencisë së Kthimit dhe Kompensimit të Pronave.
4. Autorizohet drejtori i Agjencisë së Kthimit dhe Kompensimit të Pronave për lidhjen e kontratës së kalimit të së drejtës së pronësisë.
5. Ngarkohen Ministri i Drejtësisë, drejtori i Agjencisë së Kthimit dhe Kompensimit të Pronave dhe kryeregjistruesi i Pasurive të Paluajtshme të Republikës së Shqipërisë për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

